KIRJALLINEN KYSYMYS P-1691/01

esittäjä(t): Sérgio Marques (PPE-DE) komissiolle

(6. kesäkuuta 2001)

Aihe: Poseima-ohjelman toteuttaminen Madeiralla ja syrjäisimpien alueiden uusi oikeusperusta

Vuonna 1991 perustetulla, Madeiran ja Azorien saarten syrjäisestä sijainnista ja saariluonteesta johtuvat erityisvaihtoehdot huomioon ottavalla ohjelmalla (Poseima) on pyritty soveltamaan yhteisön politiikkaa erityisesti verotuksen suhteen. Sen puitteissa on otettu käyttöön toimia maatalouden, karjanhoidon, kalastuksen, käsiteollisuuden, ympäristön ja liikenteen alalla. Erityistoimia on suunnattu maatalous- ja öljytuotteiden kuljetuksesta johtuvien lisäkustannusten pienentämiseen. Tullialalla toimet on kohdistettu vapaa-alueisiin.

Poseima-ohjelmalla on ollut myönteinen vaikutus Madeiralle sekä taloudellisesti että sosiaalisesti, vaikka osaa alakohtaisista toimista on noudatettu vain lyhyen aikaa. Tällaisia ovat olleet ympäristöön, käsiteollisuuteen ja energiaan liittyvät toimet. Jotkut toimista taas, kuten maatalouteen liittyvät, eivät sovellu hyvin alueen nykyisiin olosuhteisiin. Itse asiassa Poseima-ohjelman toteuttamisessa keskitytään nykyisin erityisesti maatalouden ja kalastuksen alaan, Madeiran vapaa-alueen tullitoimiin sekä alv:n (liittymisasiakirjan määräykset jätettiin voimaan) ja valmisteverojen vähentämiseen.

Kun perustamissopimuksiin liitettiin uusi syrjäisimpiä alueita koskeva oikeusperusta, edellytettiin, että Poseima-ohjelmasta saatujen kokemusten perusteella komissio esittäisi monialaisen yleistoimintaohjelman, jolla yhdentyvässä Euroopassa katettaisiin Madeiran ja muiden syrjäisimpien alueiden kehitystarpeet, jotka on saatettu komission tietoon jäsenvaltioiden ja alueiden toimittamissa muistioissa. Tähän mennessä mitään sellaista ei ole tapahtunut, vaan komissio on tyytynyt tekemään joitakin ehdotuksia, joilla aiotaan muuttaa tiettyjä rakenteellisia säännöksiä (maatalouden alalla kiinteiden rajojen soveltaminen interventiotoimenpiteille EMOTR:n tukea koskevassa asetuksessa, kalastuksen alalla tiettyjen KOR:n rahoitustoimia koskevien maksujen soveltaminen ja rakennerahastoissa ylärajojen laajentaminen) ja Poseima-ohjelman, kuten myös Posei-ohjelmien, maatalouteen liittyvää puolta. Viimeksi mainitussa tapauksessa maatalous asetettiin jälleen kerran etusijalle Poseima-ohjelman tapaan.

Tässä tilanteessa on yllättävää se, että odotusten vastaisesti komissio ei ole soveltanut syrjäisimmille alueille perustamissopimuksessa annettua oikeusperustaa missään viime aikoina tekemissään ehdotuksissa.

Milloin komissio aikoo perustaa ja panna täytäntöön mainitun monialaisen yleistoimintaohjelman, johon kuuluvat asianmukaiset rahoitustoimet ja ensisijaisten interventiotoimenpiteiden määrittäminen ja jossa otetaan kattavasti huomioon syrjäisimpien alueiden kehitystarpeet?

- Aikooko komissio esimerkiksi ottaa uudelleen käyttöön Poseima-ohjelmassa alunperin määritellyt toimet ympäristön, käsiteollisuuden, turismin, energian ja liikenteen alalla?

- Miten komissio aikoo soveltaa perustamissopimuksen 299 artiklan 2 kohdassa syrjäisimmille alueille annettua uutta oikeusperustaa?

Romano Prodin komission puolesta antama vastaus

(4. syyskuuta 2001)

Komissio ei ole katsonut ainakaan tässä vaiheessa tarpeelliseksi ehdottaa yhtä ohjelmaa, joka korvaisi Madeiran ja Azorien saarten syrjäisestä sijainnista ja saaristoluonteesta johtuvia valinnaisia erityisiä toimenpiteitä koskevan ohjelman (Poseima), Ranskan merentakaisten departementtien syrjäisestä sijainnista ja saaristoluonteesta johtuvia valinnaisia erityisiä toimenpiteitä koskevan ohjelman (Poseidom) ja Kanariansaarten syrjäisestä sijainnista ja saaristoluonteesta johtuvia valinnaisia erityisiä toimenpiteitä koskevan ohjelman (Poseican). Myöskään kyseiset jäsenvaltiot tai alueet eivät ole ilmaisseet mitään tämäntapaisia toiveita. Komissio on kuitenkin esittänyt kertomuksessaan 14. maaliskuuta 2000(1) syrjäisimpien alueiden kestävän kehityksen strategian. Strategian tarkoituksena ei ole ainoastaan jatkaa, mukauttaa ja parantaa jo olemassa olevia toimintatapoja, vaan myös antaa mahdollisuuksia uusille aloitteille.

Arvoisan parlamentin jäsenen kysymyksessä olleisiin Poseima-ohjelman toimiin (ympäristön, käsiteollisuuden, energian jne. aloilla) ei ole voitu ryhtyä, koska ne eivät ole kelpoisia saamaan tukea rakennerahastosta eikä niitä varten ole erityistä budjettikohtaa. Kuitenkin rakennerahastosta on toimintaohjelmien välityksellä säädetty vuosina 20002006 jaettavaksi rahoitusta energian ja ympäristön alalla tehtäviin investointeihin. Lisäksi ympäristön ja liikenteen alalla tehtävät investoinnit ovat yleensä kelpoisia saamaan näille maille myönnettävää koheesiorahaston tukea. Komissio jatkaa kuitenkin vielä parlamentin jäsenen esittämien ongelmien pohtimista.

Lopuksi komissio arvioi, että EY:n perustamissopimuksen 299 artiklan (entinen 227 artikla) 2 kohta tulee tästä lähtien olemaan kaikkien syrjäisimpien alueiden yhteisön toimien poliittisena lähtökohtana. Mitä tulee syrjäisimpien alueiden toimien oikeusperustaan käsitteen suppeassa merkityksessä, neuvosto teki yksimielisen ratkaisun kahden oikeusperustan puolesta viime kesäkuussa vahvistamiensa toimien osalta. Komissio taas pitää 299 artiklan 2 kohtaa ainoana oikeusperustana perustamissopimuksesta poikkeaville toimenpiteille rajoittamatta kuitenkaan yhteisiä politiikkoja varten säädettyjen erityisten oikeusperustojen soveltamista.

(1) KOM(2000) 147.